Video: Man ry teen 417 km/h in ŉ BugattiRadim Passer in sy Bugatti Chiron (Skermgreep uit die video) Kar-mal Duitsland is bekend vir sy autobahns waar daar nie spoedlokvalle is nie. ŉ Tsjeggiese sakeman se rit waar hy ŉ topspoed van 417 km/h gehaal het, word egter nou ondersoek. Die staatsaanklaer se kantoor in Stendal in die noordelike staat van Sakse-Anhalt, het gesê hy stuur ŉ ondersoek van stapel oor ŉ moontlike onwettige resies. Radim Passer, die welgestelde eienaar van die Bugatti Chiron, het video’s van die rit op YouTube gedeel waar dit groot reaksie uitgelok het. “Ons is dankbaar vir die veiligheid en goeie omstandighede,” het Passer in die beskrywing by die video geskryf. Die span het voor die rit gebid vir hul veiligheid en ná die tyd weer dankie gesê dat alles glad verloop het. Sommige van die video’s wys ŉ virtuele spoedmeter wat 417 km/h haal op die stuk pad tussen Berlyn en Magdeburg, wes van die hoofstad. Die Bugatti Chiron tydens die “toetsrit” (Skermgreep uit die video) Alhoewel die video’s al in Julie 2021 verfilm is, is dit eers onlangs aanlyn gedeel. Dit is intussen reeds miljoene keer gekyk. In reaksie op kommentaar dat die rit “onverantwoordelik” en “gevaarlik” was, se Passer hy het “baie goeie sigbaarheid” gehad en klem gelê op Bugatti se remvermoë. Hy het ook die motor voor die tyd vir Bugatti gestuur om ŉ deeglike ondersoek te doen en seker te maak die motor is gereed om ŉ topspoed te haal. Daar is slegs ŉ aanbevole spoedbeperking van 130 km/h op die autobahn. Dis nie onwettig om vinniger te ry nie, maar indien ŉ ongeluk gebeur, kan ŉ bestuurder se aanspreeklikheid verhoog, gebaseer op die spoed – ongeag of die bestuurder skuldig is of nie. Hoofwegpolisie het ŉ ondersoek van stapel gestuur ná daar wyd in die media berig is oor die prestasie. Die uitslag is aan die staatsaanklaer se kantoor oorhandig, en daar is begin met ŉ regsassessering oor die voorval. Volgens die strafreg kan ŉ solo-rit steeds as ŉ onwettige resies geklassifiseer word “as die bestuurder ŉ onbehoorlike spoed haal wat die verkeerskode oortree en as roekeloos beskou word”. Volker Wissing, Duitsland se minister van vervoer, het die bestuurder se houding veroordeel. Hy sê daar is nie ŉ spoedbeperking nie, maar die motor “moet altyd onder beheer wees”. Ander het die voorval gebruik as ŉ rede waarom ŉ spoedbeperking ingestel moet word, insluitend die premier van Nedersakse, Stephan Weil. Hy het aan Spiegel-tydskrif gesê “daar is baie goeie redes” hoekom daar ŉ spoedbeperking op snelweë moet wees, insluitend die omgewing en veiligheid. Passer het in 2018 met sy Bugatti Veyron ŉ topspoed van 402,5 km/h gehaal. Jongste nuus oor die voorval: Die Duitse owerhede het Passer vrygespreek van enige nalatige of roekelose bestuur. Hy het intussen self ook kommentaar gelewer oor die voorval: